**מלון פנינת ירושלים** הוא בית מלון נטוש הנמצא בכיכר צה"ל שבירושלים, בתחילתו של רחוב יפו ומול חומת העיר העתיקה.

היסטוריה
--------

 ערך מורחב – **מלון פאסט**  

המלון הוקם באתר בו עמד בעבר מלון פאסט שנהרס בשנת 1974. מלון פאסט נרכש על ידי עיריית ירושלים מהפטריארכיה הארמנית לאחר מלחמת ששת הימים כחלק מתוכנית לפינוי ושיקום אזור הקו העירוני. במלון התגוררו משפחות מעוטות יכולת והתנהל משא ומתן שנמשך מספר שנים על פינוים. במקביל נמכר המגרש ליזמים שקיבלו אישור לבנות מלון חדש זהה בגודלו מעל פני הקרקע למלון פאסט שעמד במקום. בשנת 1976, ביקשה חברת קרתא (חברה עירונית שהוקמה בשנת 1972 למטרות חידוש, שיקום ופיתוח אזור ממילא) להפקיע את השטח בו יבנה המלון לצורך הרחבת רחוב יפו, אך הדבר לא בוצע. בניית המלון התעכבה שנים רבות עקב רצונם של היזמים להגדיל את אחוזי הבנייה. לבסוף הותר להם לבנות 4 קומות תת-קרקעיות ובניית המלון החלה בשנות ה-90 של המאה ה-20.

עם סיום הבנייה נמסר המלון (בחוזה ניהול ל-7 שנים) לניהולה של רשת מלונות דן, אשר רצתה להיות מיוצגת בירושלים עם מלון נוסף בצד מלון המלך דוד היוקרתי. הוא נפתח בשנת 1996 בשם "פנינת דן" ובו 120 חדרים. המלון לא הצליח מבחינה עסקית ובשנת 2000 הוצא צו פירוק לחברת ג'רוזלם אינטרנשיונל, הבעלים של המלון. הצו ניתן לבקשת בנק דיסקונט, שהחברה הייתה חייבת לו 170 מיליון שקל. בנק דיסקונט הוציא למכירה את המלון במכרז, במסגרת הליך הפירוק במחיר מינימום של 16 מיליון דולר. המכרז למכירת המלון התפרסם בדצמבר 2002, ובמסגרתו ניתן היה להגיש הצעות עד סוף ינואר 2003. אך אף הצעה שהוגשה למכרז לא עמדה בתנאי הסף שלו.

המלון המשיך לפעול תחת כונס נכסים, אך בשנת 2003 יצאה ממנו רשת מלונות דן עם סיום חוזה הניהול, והמלון נקרא "פנינת ירושלים" בניהול של חברה בבעלות איש העסקים פויו זבלודוביץ'.

בשנת 2007 נמכר המלון ליזמי נדל"ן צרפתים יהודים, בשנת 2008 נסגר המלון. בשנת 2010 ביקשו היזמים פטור מארנונה הניתן לנכס שאינו ראוי לשימוש וביצעו במכוון עבודות שהפכו את הנכס ללא ראוי למגורים, כגון עקירת ריצוף, הריסת תקרות פנים.

בשנת 2012, לאחר מספר שנים שבהן עמד נטוש אישרה עיריית ירושלים את הריסת המלון ובניית מלון חדש, בעל ממדים דומים, במקומו. אולם היזמים לא מימשו את התוכנית והגישו בקשה לתוספת קומות למבנה הקיים ותוספת חדרי מלון. עיריית ירושלים סירבה לאשר תוספת קומות שיפגעו במרקם העירוני סמוך לחומות העיר העתיקה. מצב הבניין המשיך להידרדר
והעירייה ביקשה להרוס אותו, אך בית המשפט לעניינים מקומיים בירושלים דחה בשנת 2017 את בקשה של העירייה להוציא צו הריסה למלון.

ב-13 בינואר 2019, לבקשת בעלי הנכס הפקידה הוועדה המחוזית לתכנון ולבנייה תוכנית חדשה למתחם המלון לפיה מבנה המלון ייהרס ועל שטחו יוקם מלון חדש אשר יכיל כ-150 חדרי אירוח בנוסף למתחם של 20 דירות למגורים, כמו כן במועד הנ"ל הוגשה בקשה לקבלת היתר הריסה למבנה הקיים.
אולם בפועל בעלי הנכס לא מימשו את תוכנית הבנייה המאושרת ובדצמבר 2021 נסגרה בקשתם למתן היתר הריסה למבנה הקיים. 

ב-4 באפריל 2022 קיבל בית המשפט לעניינים מקומיים בעיר את בקשת עיריית ירושלים למתן צו הריסה למבנה המלון הנטוש, לאחר שהוכח כי בעלי הנכס לא מממשים את זכותם בשטח המלון ואינם פועלים להסרת המפגע החזותי הקיים בלב העיר.

המבנה
-----

מבנה המלון תוכנן על ידי האדריכל אלדר שרון, תוך ניצול מרבי של אחוזי הבנייה במקום וזאת בשל אילוצים תכנוניים רבים. למעשה, מלון פנינת ירושלים זהה בגודלו מעל פני הקרקע למלון פאסט שעמד במקום. גובהו של המלון ארבע קומות מעל הקרקע, כגובה מלון פאסט, וזאת בשל גובהה של הפינה הצפון מערבית של חומת העיר העתיקה הסמוכה - המלון חייב היה להיות נמוך מגובה החומה. על מנת שלמלון יהיו שטחים מספיקים נבנו ארבע קומות תת-קרקעיות המכילות מגרשי חניה, אולמות אירועים וחדרי אוכל, וכן בריכת שחייה.

חזיתות המלון משלבות משטחי זכוכית עם עמודי אבן (שכן חוקי העזר העירוניים של ירושלים דורשים כי לכל מבנה יהיו קירות המצופים אבן).

* מלון פנינת ירושלים ב-2007מלון פנינת ירושלים ב-2007
* אותה זווית צילום ב-1937 כל הבניינים בתמונה נהרסואותה זווית צילום ב-1937 כל הבניינים בתמונה נהרסו

לקריאה נוספת
------------

* דוד קרויאנקר, **רחוב יפו ירושלים, ביוגרפיה של רחוב - סיפורה של עיר**, כתר, 2005
* דוד קרויאנקר, **סיפור קריית העירייה, ירושלים**, אריאל, 1993

קישורים חיצוניים
----------------

ויקישיתוף מדיה וקבצים בנושא **מלון פנינת ירושלים** בוויקישיתוף

הערות שוליים
------------

1. 1 2  יחיאל לימור, דחפורי הקידמה נוגסים בקירות של מלון פאסט, מעריב, 19 ביולי 1974
2. ↑  תושבי אזור "שער יפו' מתנגדים לפינוים מבתיהם, על המשמר, 21 ביוני 1967
3. ↑  מינהלת החרום של הבירה ־ לקואליציית־קבע, על המשמר, 16 ביוני 1967
4. ↑  טוביה כרמל, כתם של אשפה בלב הבירה, דבר, 16 במרץ 1970
5. ↑  חב' "קרתא" דורשת להפקיע השטח בו יבנה מלון "פאסט, מעריב, 9 בנובמבר 1976
6. ↑  קצר: מלונות דן תנהל את "פנינת ירושלים", חדשות, 2 באוגוסט 1990
7. ↑  הודעות בורסה: מלונות דן חתמה הסכם עם חברת ג'רוסלם אנטרפרייזס משיקגו, חדשות, 3 באוגוסט 1990
8. ↑  טקס הנחת אבן הפינה למלון פנינת ירושלים, חדשות, 25 בספטמבר 1991
9. ↑  אביבה קרול, שמואל דקלו, ‏מבעלי מלון פנינת דן בירושלים מבקשים להפסיק את חוזה הניהול עם רשת דן, באתר גלובס, 6 ביולי 1999
10. ↑  שמואל דקלו, ‏מפרק זמני לבעלי "פנינת דן" בירושלים; החוב לדיסקונט - 170 מיליון שקל, באתר גלובס, 6 בפברואר 2000
11. ↑  מירי ריילי, אף הצעה לא עמדה בתנאי המכרז לרכישת מלון פנינת דן בירושלים, באתר הארץ, 10 בפברואר 2002
12. ↑  HEI תחליף את רשת דן בניהול מלון פנינת דן בירושלים, באתר הארץ, 26 באוקטובר 2003
13. 1 2  שלומית צור, ‏מלון פנינת דן בלב הבירה: הפנינה הנטושה של ירושלים, באתר גלובס, 23 במאי 2017
14. ↑  מוטי בסוק, מלון פנינת ירושלים ייהרס ומלון חדש ייבנה במקומו, באתר TheMarker‏, 28 במרץ 2012
15. ↑  יובל ניסני, אחרי 16 שנה שעמד נטוש: סוף לפיל הלבן במרכז ירושלים, באתר כל העיר, 13 בינואר 2019
16. ↑  אתר למנויים בלבד שלומית צור, "טרגדיה אורבנית": עיריית ירושלים רוצה להרוס את מלון פנינת דן במרכז העיר, באתר TheMarker‏, 4 באפריל 2022